P6_TA(2004)0068

Inimõigused Eritreas

Euroopa Parlamendi resolutsioon inimõiguste olukorra kohta Eritreas

Euroopa Parlament,

- võttes arvesse Aafrika inimõiguste komisjoni 2004. aasta märtsis Eritrea kahjuks vastuvõetud otsust;

- võttes arvesse kodukorra artikli 115 lõiget 5;

A. tundes tõsist muret pidevalt halveneva inimõiguste olukorra pärast Eritreas, ja olles jahmunud ilmsest Eritrea võimude poolsest koostöö puudumisest, vaatamata rahvusvaheliste inimõiguste organisatsioonide ja valitsusväliste organisatsioonide korduvatele üleskutsetele;

B. arvestades, et Eritrea julgeolekujõud vahistasid 4. novembril 2004 valimatult tuhandeid noori ja teisi isikuid, keda kahtlustati sõjaväeteenistusest kõrvalehoidmises, ning avaldab kartust, et vahistatuid võidakse piinata ja väärkohelda;

C. arvestades, et 4. novembril 2004 Adi Abeto sõjaväevanglas toimunud väidetava põgenemiskatse tagajärjel hukkus 12 inimest;

D. arvestades, et paljud noorukid on sõjaväeteenistusest pääsemiseks riigist põgenenud, ning paljud neist, kes saadeti Maltalt ja Liibüast sunniviisiliselt tagasi Eritreale, vahistati, neid piinati ja saadeti salajasse vanglasse, kus enamikku neist peetakse ikka veel kinni ilma suhtlemisvõimalust andmata;

E. mõistab selgelt hukka demokratiseerimist taotlenud endise võimuloleva partei liikmete nn Asmara-11 grupi jätkuva ilma süüdistuseta vahi all hoidmise alates 2001. aasta septembrist;

F. võttes arvesse sõltumatu ajakirjanduse de facto keelustamist ja mitmete ajakirjanike vahistamist, mistõttu ühendus Piirideta reporterid on Eritrea paigutanud ajakirjanike suhtes kõige repressiivsemate riikide hulgas kolmandale kohale maailmas;

G. arvestades, et alates 2001. aasta septembrist on Asmaras vahistatud 13 sõltumatut ajakirjanikku, kellest üks on Rootsi kodanik Dawit Issak, keda pole süüdistatud üheski kuriteos, kuid kelle saatuse kohta on Eritrea võimud keeldunud andmast kommentaare;

H. arvestades, et 1997. aasta põhiseadust, mis tagab kodanikuvabadused, sealhulgas usuvabaduse, ei ole kunagi rakendatud;

I. arvestades, et inimõiguste ja põhivabaduste, sealhulgas sõnavabaduse austamine on Cotonou partnerluskokkuleppe oluline osa;

1. mõistab selgelt hukka kõik inimõiguste rikkumised Eritreas ja kutsub riigi ametivõime üles kaitsma inimõigusi, järgima rahvusvahelisi konventsioone ja tegema täielikku koostööd rahvusvaheliste inimõiguste organisatsioonide ja valitsusväliste organisatsioonidega;

2. kutsub Eritrea valitsust üles järgima rahvusvahelisi inimõiguste konventsioone;

3. nõuab Adi Abeto sõjaväevanglas 4. novembril 2004 aset leidnud juhtumi, kus teadete põhjal lasti maha vähemalt 12 vangi, igakülgset ja sõltumatut uurimist; nõuab selle eest vastutavate isikute kohtu alla andmist;

4. kutsub Eritrea ametivõime üles koheselt vabastama 11 endist parlamendiliiget järgides Aafrika inimõiguste komisjoni 2004. aasta märtsi otsust;

5. kutsub Eritrea ametivõime üles tühistama riigi sõltumatu ajakirjanduse tegutsemise keeldu ning vabastama koheselt 13 sõltumatut ajakirjanikku ning kõik teised, kes on vahistatud lihtsalt nende sõnavabadusõiguse kasutamise pärast;

6. kutsub Eritrea ametivõime üles austama kõikide kinnipeetavate, sealhulgas 4. novembril 2004 vahistatudnoorukite inimõigusi ning võimaldama neile kohest kokkusaamist oma perekondade ja advokaatidega;

7. rõhutab põhivabaduste, sealhulgas sõnavabaduse, ühinemisvabaduse, eriti poliitika ja ametiühingute vallas, ning kogunemisvabaduse tähtsust;

8. kordab oma nõudmist algatada Eritreas poliitiline protsess, mis viib kokku erinevate parteide juhid ja kodanikuühiskonna esindajad, et leida lahendus praegusele kriisile ning juhtida riik demokraatia, poliitilise pluralismi ja säästva arengu teele; kinnitab sellega seoses oma pühendumist Eritrea arengu, samuti piirkonnas rahu, stabiilsuse ja koostöö saavutamise toetamisele;

9. kutsub nõukogu ja komisjoni üles algatama nõuandemenetlus vastavalt Cotonou kokkuleppe artiklile 96, et lõpetada inimõiguste rikkumised ning sillutada teed poliitilisele pluralismile;

10. teeb oma presidendile ülesandeks edastada käesolev resolutsioon nõukogule, komisjonile, AKV-ELi nõukogule ja AKV-ELi parlamentaarsele ühisassambleele, ÜRO ja Aafrika Liidu peasekretäridele ning Eritrea valitsusele ja parlamendile.

--------------------------------------------------